FECIORII DIN 
BOIAN 


de VASILE POSTEUCĂ 


Am găsit fotografia de pe pagina alăturată în casa com- 
patrioatei noastre din Elveţia, Lucia Popovici, si m'am bucu- 
rat până la lacrimi, uitându-mă la feciorii din Boian (jude- 
țul Cernăuţi), jucând voiniceşte bătuta. M'am bucurat, ca 
şi cum aş fi aruncat o privire, prin fereastra inimii, până'n 
zarea şi'n plaiurile de-acasă. In plaiurile natale, în care o- 
dată am avut într'adevăr România Mare și liberă, şi un 
neam mândru şi muncitor, stăpân pe destinele lui, şi adânc 
temător de Dumnezeu. O aruncătură de priviri în satele 
noastre bucovinene: Boianul, Octriţa, Stănestii, Poienii, Pla- 
iul Cosminului, Cuciurul Mare, Voloca, Sipeniţul, Tristiana, 
Ceahlăul, Mănăstiristea, sate în care răsuna doina din flu- 
er și din frunză de-alungul serilor, pe marginea obcinelor, 
în care se ridicau până la cer cântecele secerătorilor în du- 
pă-amiezile de vară, iar seara se rânduiau jocurile la clăci, 
pline de veselia tinereţii, de chiote și strigături, de acea co- 
moară unică a folclorului, ce constituie zestrea neamului 
nostru pe lume. O privire repede, năpădită de amintiri, în 
satul în care m'am născut, pe cărările copilăriei . . 

Dar lacrimile bucuriei, pline de lumină, n'au durat de- 
cât o clipă. Din noaptea robiei de azi m'au înconjurat valuri 
de întuneric, vânturi cu frig de Siberie. Acasă la noi, în Bo- 
ian, în toate satele noastre, e jale acum. Feciorii care altă- 
dată au jucat cu atâta bărbătească împlinire, bătuta, coro- 
ghiasca şi tropoţica, sem de desnădejde, de frig şi foame, de 
dor de ţară şi de nemărginită revoltă, pe undeva prin minele 
Uralilor, prin lagărele de muncă forţată ale colosului bolşe- 
vic, unde fiara din om a învins şi dă tonul, unde diavolul 
batjocoreşte crucea şi lumina, omenia şi adevărul. Ori, se vor 
fi întorcând, poate, odată cu căderea serii, din cine ştie ce 
colhoz, cu feţele vinete ca bozul, păziţi de politruci, mânaţi 
cu năgaica din spate, dintr'o țarină care nu mai e a lor, în 
care ei seamănă blesteme în loc de grâu si păpuşoi, şi culeg 
numai neghină şi spinii răi ai foametei continue. 

Și prin noapte, m'am trezit înconjurat de mii de priviri 

pline de flăcări, străbătându-mi inima ca nişte săbii, de sute 
de mii de glasuri, vuind ca furtuna pe mări, adunându-se în- 
tr'o singură întrebare: “dar voi, cei liberi, care aveţi drep- 
tul la cuvânt şi la scris, voi ce faceţi? Ne lăsaţi robiei și 
morţii?” 
Şi lacrimile sau făcut, pe obrajii mei, amare, de jăratec 
și otravă. Şi m'am jurat în faţa lor, morţi și vii, de ieri şi de 
mâne, că voiu folosi de-acum, drept cerneală, numai durerea 
lor, şi că ruga mea la Dumnezeu, nu-i va uita de-acum nici- 
odată. 

Iată dece cer câteva pagini şi'n acest Calendar, pentru 
neamul robit, de-acasă, şi mai ales pentru cei din Bucovina 
de Nord si Basarabia. S'a întâmplat acolo, în acel colț al pă- 
mântului o nedreptate pe care omenirea numai cu grele sa- 
criticii va putea so repare şi s'o răscumpere. Două provin- 
cii, care şi-au hotărît întoarcerea la România în 1918, con- 
form principiului Wilsonian al auto-determinării popoarelor, 
au fost invadate de Rusia bolşevică în 1940 şi în 1944 şi răs- 
luite, anexate nopţii asiatice, iadul în care fiinţa umană e 
degradată şi ucisă de o haită de călăi, de bestii care-l neagă 
si-l batjocorese pe Dumnezeu, care visează şi urmăresc pră- 
buşirea întregii civilizaţii creştine. Şi nedreptatea încălcării 
a fost urmată de ucideri în masă, de arderea satelor, de de- 
portări spre Siberia cu miile, şi, în ultimii ani, de deportările 
în masă, de genocid. Şi toate astea se întâmplă în faţa celei- 
lalte părţi din omenire care e liberă, dar care a pierdut par”- 
că instinctul de apărare şi stă să se târguiască cu criminalii, 
acceptând formula coexistenţei cu răul, ajutând chiar mate- 
rialiceşte pe comisarii roşii care ucid, făcându-se a nu mai 
auzi gemetele ce vin de dincolo de cortina de fier. 


Trece par'că un mare blestem peste lume. Intunerecul 
și trădarea par a acoperi tot ce-a mai rămas divin şi sănă- 
tos în om. Setea de bani și laşitatea n'au fost niciodată mai 
stăpâne şi n'au purtat niciodată coroana puterii şi domniei 
cu mai multă trufie şi obrăznicie. 

Dintr'un asemenea moment de noapte şi desnădejde, 
scrisul înseamnă vorbire directă cu Dumnezeu. Numai Lui 
a mai rămas să ne plângem. Vorbindu-i Lui, ne vom vorbi, 
poate, şi nouă înşine, acelor mici şi uitaţi, care mai stim a- 
sculta'n noapte, care ne mai întâlnim cu lacrima, cu strigă- 
tul de ajutor ce vine din provinciile noastre robite, din nea- 
mul vândut si năpăstuit, care mai îndrăznim trânta cu moar- 
tea, deoarece vrem să trăim în picioare. 

Va veni o zi când se vor trezi şi alţii. Să dea Dumnezeu 


să nu fie prea târziu . . 
= 


Am auzit pe mulţi, întorcându-se din vizita făcută în 
țară, codindu-se să spună adevărul. Acoperind toate întrebă- 
rile de aci, cu o tăcere laşă, care nu le va aduce nici un bine 
nici lor, şi nici nu-i va scuti de necazuri pe cei din ţară. Ră- 
ul e atât de mare, cuțitul e atât de aproape de os, încât sal- 
vările individuale nu mai contează. Mai mare decât salvarea 
unei familii, e datoria de a demasca pe diavol, de a striga a- 
devărul, de a grăbi trezirea vestului care doarme clorofor- 


mizat de formule pacifiste. 


In toamna lui 1941 mă întorceam în Bucovina. Veniam 
dela Bucureşti, ca să văd Stăneştiul, s'o văd pe mama. Şi la 
Adâncata, așteptând trenul de Siret, care să mă ducă la Te- 
reblecea, un ţăran s'a apucat să ne povestească, grupului ca- 
re eram acolo, în gara pustie şi ruinată, cum au fost omo- 
rîţi de comisarii bolşevici, pe malul Siretului, în faţa satu- 
lui Petriceni, numai la câţiva kilometri depărtare, cei opt 
sute de feciori din Boian, Ceaher şi Cuciurul Mare. Ca şi azi, 
şi atunci toţi oamenii din iadul bolșevic visau să fugă spre 
libertate. Mai ales feciorii satelor noastre, nu puteau îndura 
nagaica şi cisma bolșevică. De aceea, umblau din cătun în 
cătun, se organizau, căutau arme şi puncte de trecere spre 
țara liberă, România. Dar călăii au introdus între arcașii li- 
bertăţii și câţiva câni ai trădării. In dimineaţa hotărită pen- 
tru trecerea Siretului, cei opt sute s'au văzut înconjurați de 
tancuri, de sute de mitraliere. Şi lupta a început. Dar inega- 
lă. Ce n'au doborit mitralierele, au înghiţit valurile tulburi 

ale Siretului. Cei opt sute au ajuns în pământul libertăţii, 
în înţelesul mai înalt, biblic, al cuvântului. Un neam își plă- 
tea libertatea ce va să vie cu floarea aleasă a feciorilor din 
cele mai mândre sate. Şi istoria s'a repetat pe urmă pe Prut, 
lângă Mamorniţa, unde alte sute de feciori au murit, sece- 
raţi de mitralierele civilizaţiei comuniste, de ura acelora ca- 
re profanează porumbelul Păcii, cari terfelesc în sloganele 
lor libertatea şi fericirea popoarelor, viitorul mai bun al o- 

menirii. 

Cetind aceste rânduri, drag frate al meu şi al celor u- 
cişi de comunişti, nu te mulțumi numai cu lacrima. Incear- 
că să vezi adevărul. Porneşte-te să predici acest adevăr în 

lumea întoarsă şi nepăsătoare de azi. Serie şi tu. la cuvân- 
tul în meeting-uri şi serbări, şi cere un moment de recule- 
gere pentru cei omoriţi de bolşevici, pentru cei din închisori, 
din surghiun, pentru acei care ne strigă, şi te strigă, pe nu- 
me, prin noaptea răutăţii şi-a nepăsării. Incetul cu încetul, 
vor mai veni şi alţii să ne-ajute. Numărul purtătorilor de 
steag va crește. Uite, un ţăran din Tereblecea, pe nume Du- 
mitru Nimigean, care a scăpat din temniţele Siberiei şi se 
află acum în Australia, a scris o carte zguduitoare despre tot 
ce-a văzut el în cei zece ani de Rusie bolşevică. Şi scrisul 
lui va vedea în curând lumina tiparului. Intâiu în limba ro- 
mână (în Portugalia), apoi în limba engleză și franceză. Şi 
va ajunge însoţit de-un memoriu al Asociaţiei “Pro Basara- 
bia și Bucovina”, privind deportările în masă din provinci- 
ile noastre furate de Rusia, și la Naţiunile Unite. Dar, mai 
ales, va ajunge şi la pragul tău. Pe masa ta. Și tu vei avea 
datoria să-l duci mai departe în altă casă, în altă inimă de 
frate. In altă grupare, în alt cerc politic . 

Uite-te lung la fotografia cu feciorii bucovineni care 
joacă. Şi aduţi apoi aminte de BĂTUTA morţii pe care ““cei 
opt sute” au jucat-o în plumbul mitralierelor bolşevice la 
Petriceni şi ascultă, adânc, în inimă, glasul venind de de- 
parte. Conştiinţele noastre nu vor mai avea odihnă şi pace, 
până când Dumnezeu nu va suna ceasul marei eliberări ro- 
mâneşti. Ascultă, şi nu uita că noi putem grăbi plinirea a- 
cestui ceas, prin rugă, cuvânt, credinţă și faptă. 

